Document ID: 32003D0738

Απόφαση του Συμβουλίου
της 7ης Οκτωβρίου 2003
για τη θέσπιση τροποποιήσεων οι οποίες πρέπει να επέλθουν στα άρθρα 3 και 7 της νομισματικής σύμβασης μεταξύ της Ιταλικής Δημοκρατίας, εξ ονόματος της Ευρωπαϊκής Κοινότητας, και του κράτους της Πόλης του Βατικανού, εκπροσωπούμενου από την Αγία Έδρα, καθώς και για την παροχή εξουσιοδότησης στην Ιταλική Δημοκρατία να προβεί στις εν λόγω τροποποιήσεις
(2003/738/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 111 παράγραφος 3,
τη σύσταση της Επιτροπής(1),
τη γνώμη της Ευρωπαϊκής Κεντρικής Τράπεζας(2),
Εκτιμώντας τα ακόλουθα:
(1) Βάσει νομισματικής σύμβασης η οποία υπεγράφη στις 29 Δεκεμβρίου 2000 από την Ιταλική Δημοκρατία, εξ ονόματος της Ευρωπαϊκής Κοινότητας, και το κράτος της Πόλης του Βατικανού, εκπροσωπούμενο από την Αγία Έδρα(3) (στο εξής: "νομισματική σύμβαση"), το κράτος της Πόλης του Βατικανού δικαιούται να χρησιμοποιεί το ευρώ ως επίσημο νόμισμα, καθώς και να αναγνωρίζει τα τραπεζογραμμάτια και τα κέρματα του ευρώ ως νόμιμο χρήμα.
(2) Βάσει της νομισματικής σύμβασης, το κράτος της Πόλης του Βατικανού δικαιούται επίσης να εκδίδει κέρματα σε ευρώ με μέγιστη ετήσια ονομαστική αξία 670000 ευρώ, καθώς και πρόσθετη ποσότητα κερμάτων μέγιστης νομισματικής αξίας 201000 ευρώ σε τρεις ειδικές περιπτώσεις, και συγκεκριμένα σε ένα έτος χηρείας της Αγίας Έδρας, σε κάθε Ιωβηλαίο έτος και κατά το έτος έναρξης Οικουμενικής Συνόδου.
(3) Βάσει προγενέστερης νομισματικής σύμβασης μεταξύ του κράτους της Πόλης του Βατικανού και της Ιταλικής Δημοκρατίας, το κράτος της Πόλης του Βατικανού είχε το δικαίωμα να εκδίδει ετησίως κέρματα σε λίρα Ιταλίας με μέγιστη ετήσια ονομαστική αξία 1 δισεκατομμύριο ITL, ενώ ο μέγιστος ετήσιος αριθμός κερμάτων δεν μπορούσε να υπερβαίνει τα 100 εκατομμύρια κέρματα(4).
(4) Βάσει της προγενέστερης νομισματικής σύμβασης, το κράτος της Πόλης του Βατικανού είχε επίσης το δικαίωμα να εκδίδει επιπλέον κέρματα σε λίρα Ιταλίας μέχρι το συνολικό ποσό των 300 εκατομμυρίων ITL ετησίως για ποσότητα που δεν μπορούσε να υπερβαίνει τα 30 εκατομμύρια κέρματα σε τρεις ειδικές περιπτώσεις, και συγκεκριμένα σε ένα έτος χηρείας της Αγίας Έδρας, σε κάθε Ιωβηλαίο έτος και κατά το έτος έναρξης Οικουμενικής Συνόδου.
(5) Ο μέγιστος αριθμός κερμάτων σε ευρώ που δικαιούται να εκδώσει το κράτος της Πόλης του Βατικανού βάσει της νέας νομισματικής σύμβασης είναι μικρότερος από τον μέγιστο αριθμό κερμάτων ο οποίος επιτρεπόταν ρητώς βάσει της προγενέστερης νομισματικής σύμβασης, τόσο υπό κανονικές όσο και υπό ειδικές συνθήκες. Επομένως, είναι ευκταίο να αυξηθεί η ονομαστική αξία των κερμάτων σε ευρώ που το κράτος της Πόλης του Βατικανού δικαιούται να εκδώσει ετησίως καθώς και σε ειδικές περιπτώσεις. Η συνολική ονομαστική αξία των κερμάτων που εκδίδει ετησίως το κράτος της Πόλης του Βατικανού συνυπολογίζεται στο ανώτατο όριο το οποίο ισχύει για τα κέρματα που εκδίδει η Ιταλική Δημοκρατία και το οποίο υποβάλλεται προηγουμένως στην Ευρωπαϊκή Κεντρική Τράπεζα προς έγκριση βάσει του άρθρου 106 παράγραφος 2 της συνθήκης για την ίδρυση της Ευρωπαϊκής Κοινότητας.
(6) Στις 3 Ιανουαρίου 2003, η Ιταλική Δημοκρατία ζήτησε επισήμως(5) την αύξηση του μέγιστου ετήσιου ονομαστικού ορίου των κερμάτων σε ευρώ που δικαιούται να εκδώσει το κράτος της Πόλης του Βατικανού τόσο κανονικά όσο και υπό ειδικές συνθήκες. Τα νέα ανώτατα όρια που προτείνονται από την Ιταλική Δημοκρατία αντιστοιχούν πλήρως στις μέγιστες ποσότητες κερμάτων που επιτρέπονταν ρητώς βάσει της προγενέστερης νομισματικής σύμβασης.
(7) Είναι σκόπιμο να εξουσιοδοτηθεί η Ιταλική Δημοκρατία να θέσει σε ισχύ αυτές τις τροποποιήσεις της νομισματικής σύμβασης,
ΑΠΟΦΑΣΙZEI:
Άρθρο μόνο
1. Η νομισματική σύμβαση τροποποιείται ως εξής:
α) Στο άρθρο 3, το πρώτο εδάφιο τροποποιείται ως εξής:"Από 1ης Ιανουαρίου 2004, το κράτος της Πόλης του Βατικανού δύναται να εκδίδει κέρματα σε ευρώ μέγιστης ονομαστικής αξίας 1000000 ευρώ ετησίως"·
β) Το άρθρο 7 τροποποιείται ως εξής:
"Άρθρο 7
Σε ένα έτος χηρείας της Αγίας Έδρας, το Κράτος της Πόλης του Βατικανού δύναται να εκδώσει κέρματα για ποσό 300000 ευρώ, επιπλέον του μέγιστου ποσού που καθορίζεται στο άρθρο 3.
Σε κάθε Ιωβηλαίο έτος, το κράτος της Πόλης του Βατικανού δύναται επίσης να εκδώσει κέρματα για ποσό 300000 ευρώ, επιπλέον του μέγιστου ποσού που καθορίζεται στο άρθρο 3.
Σε ένα έτος έναρξης Οικουμενικής Συνόδου, το κράτος της Πόλης του Βατικανού δύναται επίσης να εκδώσει κέρματα για συνολικό ποσό 300000 ευρώ, επιπλέον του μέγιστου ποσού που καθορίζεται στο άρθρο 3."
2. Η Ιταλική Δημοκρατία εξουσιοδοτείται να επιφέρει τις αναγκαίες τροποποιήσεις στη νομισματική σύμβαση εξ ονόματος της Κοινότητας.
Λουξεμβούργο, 7 Οκτωβρίου 2003.

Labels: 2
18